Opdateret Nordjyllands Politi har varetægtsfængslet fem udenlandske mænd, mistænkt for en række indbrudstyverier fra landejendomme i Himmerland mandag og tirsdag. De fem mænd blev anholdt tirsdag klokken 21.46 i et sommerhus i Vendsyssel og er nu varetægtsfængslet frem til den 20. november. - De havde efter vores opfattelse planlagt og udført flere indbrud i Nordjylland, hvilket vi forhåbentlig har sat en stopper for. Vi har observeret dem og efterforsket i kort tid, og de er mistænkt for omrejsende kriminalitet, siger Ulf Munch Sørensen, politikommissær ved Nordjyllands Politi, til TV2 Nord. De fem anholdte mænd er fra Litauen og Ukraine og i alderen 27 til 54 år. Enkelte af dem er i forvejen kendt af dansk politi. Under coronapandemien har der ikke været de store udfordringer med omrejsende kriminalitet på grund af de skærpede regler for indrejse, men Nordjyllands Politi har tidligere oplevet lignende tilfælde af indbrudsbølger. - Det er vores formodning, at når de tager afsted på sådan en tur her, så er det ret godt organiseret. Om det er orkestreret fra hjemlandet, eller det bare er fem mænd, der tager afsted på egen hånd, det kan vi ikke sige noget om, fortæller Ulf Munch Sørensen. Sidst på eftermiddagen onsdag er der endnu ikke kommet information, om hvorvidt retten har besluttet, at de fem mænd skal varetægtsfængsles i fire uger på baggrund af dagens grundlovsforhør.
Nordjyllands Politi har anholdt fem udenlandske mænd, der er mistænkt for at stå bag en række indbrudstyverier i Himmerland de seneste dage.